
Për planin e dhënies së ndihmës shtetërore “Për shpalljen e zonës ekonomike me statusin e zonës së lirë, Vlorë”

Komisioni i Ndihmës  Shtetërore, me pjesëmarrjen e:
-  z. Gend Ruli			Kryetar
- znj.Mimoza Dhëmbi		Anëtare
- znj. Mimoza Vokshi		Anëtare
-  z.  Viktor Gumi		Anëtar

Në mbledhjen e tij të datës 6.5.2009, shqyrtoi raportin “Për planin e dhënies së ndihmës shtetërore “Për shpalljen e zonës ekonomike me statusin e zonës së lirë, Vlorë””. Njoftimi është bërë pranë Drejtorisë së Ndihmës Shtetërore nga Drejtoria e Zhvillimit të Parqeve Industriale dhe Zonave të Lira në Ministrinë e Ekonomisë, Tregtisë dhe Energjetikës me shkresën nr.3747/2, datë 4.5.2009 dhe është regjistruar në regjistrin e DNSH-së me nr.A1/N/008/2009.
Baza ligjore: Si bazë për dhënien e ndihmës është ligji nr.9789, datë 19.7.2007 “Për krijimin dhe funksionimin e zonave ekonomike”, vendimin e Këshillit të Ministrave nr.860, datë 10.10.2007 “Për miratimin e rregullores së krijimit dhe të funksionimit të zonave ekonomike”, si dhe vendimi i Komisionit të Ndihmës Shtetërore nr.20, datë 1.11.2007 “Për skemën ekzistuese, ligjin nr.8636, datë 6.7.2000 “Për zonat e lira””, amenduar me ligjin nr.9789, datë 19.7.2007 “Për krijimin dhe funksionimin e zonave ekonomike”.
Objektivi/vat: Plani për dhënien e ndihmës ka si objektiv kryesor zhvillimin rajonal, i cili synohet të arrihet përmes kryerjes së investimeve dhe krijimit të vendeve të reja të punës, të lidhura me këto investime.
Komisioni i Ndihmës Shtetërore, pasi shqyrtoi raportin e përgatitur nga Drejtoria e Ndihmës Shtetërore dhe të gjithë dokumentacionin mbështetës,

Vëren se:

1. Projekti për zhvillimin e zonës konsiderohet si një projekt me interes të rëndësishëm për vendin. Ai parashikohet të sjellë zhvillim të rajonit, nëpërmjet investimeve dhe krijimit të vendeve të reja të punës.
2. Zona parashikohet të jepet me koncesion, në formën BOT (ndërtim, operim dhe transferim) dhe procedura e përzgjedhjes së zhvilluesit të zonës do të kryhet në bazë të ligjit nr.9663, datë 18.12.2006 “Për koncesionet”, të ndryshuar.
3. Periudha e funksionimit të zonës propozohet të jetë deri në 35 vjet.
4. Dhënia e terminalit të kontejnerëve me koncesion, i cili do të operojë paralelisht me zonën e lirë, parashikohet që të zhvillohet në bazë të një plani afatgjatë investimi, detajimi i të cilit pritet të shqyrtohet në një periudhë të mëvonshme.
5. Në zonën e lirë përcaktohet të zhvillohen veprimtari portuale, industriale dhe përpunimi; veprimtari tregtare dhe të shërbimeve, magazinim i mallrave. Përjashtohet zhvillimi në zonë i veprimtarive që lidhen me prodhimin e çelikut.
6. Përfituesit e ndihmës kanë një përparësi ekonomike në formën e përjashtimit nga TVSH-ja dhe detyrimet doganore, e cila është ndihmë operacionale. Përfituesit e ndihmës janë zhvilluesi i zonës, përdoruesit dhe operatorët që do të ushtrojnë veprimtarinë në këtë zonë. Në rastin e zhvilluesit të zonës, parashikohet edhe një element tjetër ndihme në formën e përdorimit të pronës shtetërore në një çmim poshtë atij të tregut, sipas kushteve që pritet të parashikohen në kontratën e formës BOT.

Për këtë arsye,

Komisioni i Ndihmës Shtetërore, në bazë të nenit 13 pika 2, nenit 14 pika 1, nenit 17, shkronja “ç”, të ligjit nr.9374, datë 21.4.2005 “Për ndihmën shtetërore”, si dhe të nenit 7 të rregullores “Për kushtet dhe procedurat e dhënies së ndihmës rajonale”, miratuar me vendimin e Këshillit të Ministrave nr.815, datë 28.12.2005,

Vendosi:

1. Të miratojë planin për shpalljen e zonës ekonomike, me statusin e zonës së lirë, në Vlorë,
2. Nga ky plan ndihme do të përfitojnë të gjitha ndërmarrjet që do të ushtrojnë veprimtaritë sipas pikës 3 të projektvendimit të Këshillit të Ministrave.
3. Nga plani, në asnjë rast, nuk mund të përfitojnë ndërmarrjet në vështirësi dhe, si të tilla, ato nuk mund të ushtrojnë veprimtarinë e tyre në zonë.
4.Kontributi i përfituesit/përfituesve për financimin e investimit fillestar duhet të jetë të paktën 25%.
5. Në çdo rast ndihma përfituese do të jetë e lejueshme nëse lidhet me një projektinvestimi fillestar dhe krijimin e vendeve të reja të punës, në bazë të rregullores “Për kushtet dhe procedurat e dhënies së ndihmës rajonale”.
6. Intensiteti i ndihmës për ndërmarrjet e mëdha nuk duhet të kalojë 50%. Ky kufi mund të rritet për ndërmarrjet e vogla dhe të mesme, të vendosura në zonë, me 15% të vlerës bruto. Përveç kostove të pranueshme, të lidhura me investimin dhe të përcaktuara në rregulloren “Për kushtet dhe procedurat e dhënies së ndihmës rajonale”, në llogaritjen e intensitetit do të merren parasysh të gjitha përjashtimet apo lehtësimet nga taksat, si dhe të gjitha format e tjera të ndihmës. Nuk lejohet përshtimi i ndihmës  që tejkalon maksimumin e lejuar të intensitetit, për të njëjtat kosto të pranueshme.
7. Çdo ndryshim i mundshëm i planit të ndihmës, të njoftohet pranë Drejtorisë së Ndihmës Shtetërore, sipas procedurave të përcaktuara në legjislacionin e ndihmës shtetërore në fuqi.
8. Drejtoria e Zonave të Lira dhe Parqeve Industriale, brenda datës 31 mars të çdo viti, të raportojë pranë DNSH për impaktin e investimeve dhe realizimin e të gjithë treguesve të tjerë gjatë vitit paraardhës financiar, të parashikuara në licencat përkatëse për ndërmarrjet që përfitojnë në kuadër të ndihmës individuale nga dispozitat e ligjit nr.9789, datë 19.7.2007 “Për krijimin dhe funksionimin e zonave ekonomike”, si dhe të japë çdo informacion që do të kërkohet nga DNSH-ja, për monitorimin dhe kontrollin e ndihmës së dhënë.
9. Ky plan ndihme do të zbatohet në përputhje me detyrimet që do të vijnë si pasojë e procesit të integrimit të Shqipërisë në BE.
10.  Ky vendim hyn në fuqi menjëherë.

Kryetar
Genc Ruli

